**AVIZAT,**

**SECRETAR GENERAL**

**Georgeta BUMBAC**

**APROB,**

**MINISTRUL SĂNĂTĂȚII**

**Alexandru Florin ROGOBETE**

**REFERAT DE APROBARE**

Direcția medicină de urgenţă, conform prevederilor Regulamentului de organizare și funcționare al Ministerului Sănătății, aprobat prin *Ordinul nr. 4601/18.09.2024*, cuprinde în sfera de activitate atribuţii legate de administrarea, finanțarea și derularea acţiunilor prioritare (A.P.) privind pacientul critic, între care se numără şi AP- AVCac reglementată prin *Ordinul ministrului sănătăţii nr. 450/2015 privind aprobarea modului de administrare, finanţare şi implementare a acţiunilor prioritare pentru tratamentul intervențional al pacienţilor cu accident vascular cerebral acut,* cu modificările și completările ulterioare.

Din punct de vedere ştiinţific şi metodologic, la nivel naţional, AP-AVCac este coordonată de către un Colectiv de lucru format din specialişti în specialitatea neurologie, denumit CL-AVCac, constituit în conformitate cu prevederile art. 15 din *Hotărârea Guvernului nr. 144/2010 privind organizarea şi funcţionarea Ministerului Sănătăţii*, cu modificările şi completările ulterioare.

Spitalul Clinic Județean de Urgență Constanța, prin adresa nr. 1121/12.06.2025 înregistrată la Direcția de Sănătate Publică Constanța cu nr. 11440R/18.07.2025 și la Ministerul Sănătății sub nr. 1739/30.07.2025 a solicitat includerea în programul AP-AVCac, *Fibrinoliza intraarterială, Trombectomie/Tromboplastie, Angioplastie percutană cu stent pentru disecţii arteriale acute artere cervicale, Embolizare pentru anevrisme rupte (Simplu, Cu balon stent, Stent Flow diverter),* adresă ce a fost transmisă Colectivului de Lucru al AP-AVCac.

Spitalul Județean de Urgență Miercurea Ciuc, prin adresa nr. 3915/2025, a Direcției de Sănătate Publică Harghita, înregistrată la Ministerul Sănătății sub nr. 1993/25.08.2025 a solicitat includerea în programul AP-AVCac – *Trombectomie/Tromboplastie*, adresă ce a fost transmisă Colectivului de Lucru al AP-AVCac.

Spitalul Clinic Județean de Urgență Craiova, prin adresa nr. 2281/20.01.2025 înregistrată la Ministerul Sănătății sub nr. Reg2/12846 din 20.03.2025 a solicitat includerea în programul AP-AVCac *Fibrinoliza intraarterială, Trombectomie/Tromboplastie*, *Angioplastie percutană cu stent pentru disecţii arteriale acute artere cervicale* și *Embolizare pentru anevrisme rupte - Simplu, Cu balon stent, Stent Flow diverter*), adresă ce a fost transmisă Colectivului de Lucru al AP-AVCac.

Institutul Național de Neurologie și Boli Neurovasculare București, prin adresa nr. 7315/05.08.2025 înregistrată la Ministerul Sănătății sub nr. Reg2/36158/25.08.2025, respectiv 2053/27.08.2025 a solicitat includerea în programul AP-AVCac (*Fibrinoliză intraarterială, Angioplastie percutană cu stent pentru disecţii arteriale acute artere cervicale* și *Embolizare pentru anevrisme rupte (Simplu, Cu balon stent, Stent Flow diverter*), adresă ce a fost transmisă Colectivului de Lucru al AP-AVCac.

Colectivul de Lucru al AP-AVCac a analizat cererile, constatând că sunt îndeplinite condițiile privind includerea unităților sanitare anterior menționate în programul AP-AVCAc, fapt consemnat în Referatul CL-AVCac din data de 02.09.2025, transmis și înregistrat la Ministerul Sănătății sub nr. 2111/02.09.2025.

În acest sens este necesară completarea Ordinului ministrului sănătății nr. 450/2015 prin introducerea în cuprinsul art. 24, a Spitalului Clinic Județean de Urgență Constanța, Spitalului Județean de Urgență Miercurea Ciuc, Spitalului Clinic Județean de Urgență Craiova, Spitalului Clinic Județean de Urgență Craiova si Institutului Național de Neurologie și Boli Neurovasculare București, completând astfel lista unităților sanitare nominalizate să desfășoare AP-AVCac.

Faţă de cele prezentate, în vederea asigurării respectării normelor de tehnică legislativă, a fost elaborat *proiectul de ordin* *pentru completarea Ordinului ministrului sănătăţii nr. 450/2015**privind aprobarea modului de administrare, finanţare şi implementare a acţiunilor prioritare pentru tratamentul intervențional al pacienţilor cu accident vascular cerebral acut* pe care dacă sunteţi de acord, vă adresăm rugămintea de a-l aproba în vederea publicării în Monitorul Oficial al României partea I.

Cu consideraţie,

**DIRECTOR,**

dr. Ximena MOLDOVAN

cons. sup. dr.Călin JURCA